في نفس سنة 1951، السلطات الفرنسية عيينات الجينرال “أوكًيستان كًيوم” A. Cuillaume مقيم عام في مكان “الجينرال “ألفونص جوان”...ملي وصل للدار البيضاء، استقبلو السلطان سيدي محمد بن يوسف مللي هبط من الباخرة الحربية للي وصْصْلاتو، وفي الغد، قام بزيارة للسلطان في الرباط للي استقبلو بحفاوة هو وولي العهد مولاي الحسن في حفل رسمي ضخم...في اليوم الثالث، قام بزيارة خرى للي، من وجهة نظري مهمة بزااف وعندها دلالة سياسية كبيرة بزاف...كانتكلًمْ بالطبع على الزيارة الرسمية للي دارها لمدينة مراكش عبر الطائرة وعلى الاستقبال الرسمي للي حضى بيه من طرف الباشا التهامي لكًلاوي بحضور التلفزة ووسائل الإعلام الفرنسية...حفل الاحتفال للي ماكانش مختالف على الحفل للي تقام ليه في الرباط من طرف سيدي محمد بن يوسف !! في القصر ديال الكًلاوي، الجينرال “كًيوم” تكلم على المغرب، ونفى في الخطاب وجود شي “أزمة مغربية”، وقال بللي “هناك مشاكل، والمشاكل دائما عندها حلول”، وفي نفس الوقت التلفزة الفرنسية قدْدماتْ الباشا لكلاوي على أنه “زعيم المغرب الجنوبي” بامتياز، وأنه الراجل للي قددم خدمات لفرنسا ولحلفائها في الحرب ضد النازية بحيث الولد ديالو الكبير مات في إيطاليا كجندي فرنسي ديال التحرير...وفي نفس الحفل، قام الجينرال “كًيوم” بتوشيح صدر الإبن الثاني ديال الكًلاوي، “السي ابراهيم لكًلاوي” بالحمالة الشرفية الفرنسية كعربون على رضاء فرنسا على “زعيم الجنوب المغربي”! كل هاذ مظاهر الاحتفال بييْنات بالملموس أن “أوكًيستان كًيوم” مشى أبعد من الجينرال “جوان” في السياسة المعادية للسلطان سيدي محمد وللحلفاء ديالو من القوميين المغاربة ديال حزب الاستقلال بالخصوص...بعبارة خرى، الجينرال المقيم العام الجديد غادي يقوم بترسيم ومأسسة “بلاد السيبة المنظمة” في وجه السلطان المغربي! كيفاش؟ ترسيم “بلاد السيبة” أو العالم القروي للي كان تحت السيطرة ديال القياد الكبار بمباركة وبتأطير من سلطات الحماية، وصل الأوج ديالو بمناسبة إصدار “القرار الوزيري” المؤرخ في 17 أكتوبر 1951... هاذ القرار كان حاسم في ترسيم هاذ السياسة المعادية للقصر وللبورجوازية الحضرية للي كاتشككل ما سمي “بالحركة الوطنية” بعلال الفاسي ديالها وبمحمد بلحسن الوزاني ديالها وصحابهوم...قرار وزيري للي كايهم مجال الانتخاب والاقتراع في غرف التجارة والصناعة، بحيث تم إلغاء شرط التسجيل في السجل التجاري على المصوتين والمنتخبين، وبقى غير شرط “أداء الباطانطا”، الشيء للي كايعني أن أي واحد عندو رخصة باش كايزاول التجارة أو الصناعة يمكن ليه يكون ناخب ومرشح للانتخابات...وكانت النتيجة بالطبع أن عدد الناخبين في هاذ الغرف داز من 8000 ناخب في 1947 إلى 125 ألف ناخب بصدور وتطبيق هاذ القرار الوزيري بتاريخ فاتح نوفمبر 1951 في أفق إجراء الانتخابات الاستشارية للي كانت مقررة! 
تنفرد بنشرها “كود”سلسلة “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ تنحية سيدي محمد بن يوسف والنتائج ديالو على استقلال المغرب: 20 غشت 1953 (1)… “القرار الوزيري” المؤرخ في 17 أكتوبر 1951. ح 113